”የውጭ ግንኙነት ፖሊሲው በጋራ ተጠቃሚነት ላይ የተመሰረተ መሆኑ በተግባር ተረጋግጧል” – አቶ ዓባይ ጸሃዬ
”ኢትዮጵያ የምትከተለው የውጭ ግንኙነት ፖሊሲ በጋራ ተጠቃሚነት ላይ የተመሰረተ መሆኑ በተግባር ተረጋግጧል” ሲሉ የጠቅላይ ሚኒስትሩ የፖሊሲ ጥናትና ምርምር አማካሪ ተናገሩ።አማካሪው ከመለስ ዜናዊ አመራር አካዳሚና ከፖሊሲ ጥናትና ምርምር ማዕከል ለተወጣጡ የተለያዩ ባለሙያዎች በውጭ ግንኙነትና በብሄራዊ ደህንነት ፖሊሲ ዙሪያ ስልጠና ሰጥተዋል።አቶ አባይ በዚሁ ወቅት እንዳሉት ፖሊሲው አገሪቱ ከጎረቤት አገሮች ጋር ኢኮኖሚያዊና ዲፕሎማሲያዊ ትስስሮችን በመፍጠር ለጋራ ብልጽግና በትብብር እንድትሰራ መሰረት የጣለ ነው።የአገሪቱን ምጣኔ ኃብታዊ አቅም ከማጎልበት ባሻገር፣ ለሰላም ማስፈን የሰጠው ትኩረትና ብሄራዊ አንድነትን በማጠናከር ረገድ የሚጫወተው ሚና ለአገሪቱ በርካታ ወዳጆችን ፈጥሮላታል።ከተለያዩ አገሮች ጋር የመሰረተችው ኢኮኖሚያዊ ግንኙነት በርካታ ባለሃብቶች በአገሪቱ ኢንቨስትመንት በስፋት እንዲሳተፉ አድርጓል ብለዋል።በውጭ በሚኖሩ ኢትዮጵያውያን ላይ የሚደርሰውን ጥቃት ለመከላከል መንግስት እያከናወነ ያለውን ስራ በሚመለከት ከሰልጣኞቹ ለቀረበላቸው ጥያቄ ማብራሪያም ሰጥተዋል።ወደ ውጭ ለስራ ለሚሄዱ ዜጎች በቂ ስልጠና ሰጥቶ መላክና የአገሪቱን የምጣኔ ሀብት አቅም ማጎልበት ለችግር ዘላቂ መፍትሄ ይሆናል ብለዋል።በሥልጠናው ከተካፈሉት ውስጥ በፖሊሲ ጥናትና ምርምር ማዕከል የከተማና ኢንዱስትሪ ልማት ዘርፍ ከፍተኛ ተመራማሪ አቶ አሸናፊ መሃሪ እንዳሉት ስልጠናው አገሪቱ በክፍለ አህጉርና በዓለም አቀፍ ደረጃ የምትከተለውን  የፖሊሲ መነሻ በመተንተን ግንዛቤ ፈጥሯል።አገሪቱ ከሌሎች አገሮች ጋር ጠንካራ ወዳጅነትን በመመስረት ጥቅሟን ለማስከበር የምታደርገውን ጥረት መረዳታቸውን ገልጸው፣ በቀጣይ ለሚያከናዉኗቸው የምርምር ስራዎች ከስልጠናው ግብዓቶችን እንዳገኙ ተናግረዋል።“ስልጠናው የነበረብንን የግንዛቤ እጥረት ቀርፎልናል” ያሉት ደግሞ ሌላኛው ሰልጣኝ አቶ መብራቱ በርሄ በበኩላቸው ለሁሉም የኅብረተሰብ ክፍሎች መዳረስ ያለበት መሆኑን ጠቁመዋል።በታችኛው ደረጃ ስልጠናዎች ቢሰጡም በበቂ እውቀትና መረጃ ላይ የተመሰረቱ ባለመሆናቸው በታችኛው እርከን ያለው ኅብረተሰብ በፖሊሲው ዙሪያ ጥልቅ እውቀት እንደሌለው ገልጸዋል።በአመራሩና በምርምር ዘርፍ ያሉት አጠቃላይ ባለሙያዎች ተግባራቸውን በተሟላ ዕውቀት ለመሥራት እንደሚያስችላቸውም  አመልክተዋል።ሰልጣኞቹ ላለፉት ሦስት ሳምንታት አገሪቱ በምትመራባቸው ፖሊሲዎችና ስትራቴጂዎች ዙሪያ ውይይትና ክርክር አካሂደዋል።ከዛሬ ጀምሮ ለአንድ ሳምንት የአመራር ስልጠና እንደሚወስዱ የስልጠናው አስተባባሪዎች ገልጸዋል።(ኢዜአ)